টিকিট কেটে বেশ কিছু সিঁড়ি পার হ য়ে চলে আসুন গুহার প্রবেশপথে। একটা তথ্য বোর্ডে দেওয়া আছে গুহাবাসীদের পরিচয়। আর বিভিন্ন ভঙ্গিতে বাদুড়ের কয়েকটা ছবি। এর অর্থ বাদুড়রা এই গুহার বাসিন্দা। অপ্রশস্থ পথ। বিদ্যুতের আলো আঁধারের সঙ্গে হাত মিলিয়ে গুহার ভেতরে তৈরি করেছে এক অদ্ভুত মায়াময় পরিবেশ। দক্ষিণ মেঘালয়ের অনেক পাহাড়ে চুনাপাথরের স্তর দেখা যায়। বৃষ্টিপাতের জন্যেও এই অঞ্চলের বেশ সুনাম। বৃষ্টির জল কার্বন-ডাইঅক্সাইড অথবা মাটির কার্বনের সংস্পর্শে এসে মৃদু অ্যাসিডে পরিণত হয়। তাই বৃষ্টির জলের সঙ্গে চুনাপাথরের সম্পর্ক একদম ভালো নয়। চুনাপাথরে থাকে অসংখ্য ফাটল। বৃষ্টির জল সেই ফাটলগুলিতে ঢুকে গেলে শুরু হয় রাসায়নিক বিক্রিয়া। চুনাপাথর ক্যালসিয়াম বাই-কার্বনেট যৌগে রুপান্তরিত হয়। তারপর মিশে যায় বৃষ্টির জলে। ফাটলগুলি আকারে বাড়তে থাকে। তৈরি হয় চুনাপাথরের গুহা।